בנג'מין ווקר (פוליטיקאי)

**בנג'מין ווקר** (באנגלית: **Benjamin Walker**; 1753 – 13 בינואר 1818) היה קצין בצבא הקונטיננטלי, איש עסקים ופוליטיקאי. הוא השתתף במלחמת העצמאות האמריקאית ולאחר מכן כיהן כחבר בית הנבחרים של ארצות הברית מטעם ניו יורק.

## ביוגרפיה
### ראשית חייו
ווקר נולד באנגליה בשנת 1753. באמצעות בית ספר מסוג Blue Coat School קיבל "השכלה לא מבריקה אך יסודית". לאחר לימודיו שהה זמן מה בצרפת ורכש שליטה טובה בשפה הצרפתית. הבלשן יליד צרפת פטר סטפן דו פונקה תיאר אותו מאוחר יותר כ"מאסטר של השפה הצרפתית".

בצעירותו עבד בבית מסחר מכובד בלונדון, ששלח אותו לאמריקה הבריטית. הוא התיישב בעיר ניו יורק וחי בביתו של סוחר חשוב עד שהצטרף למלחמת העצמאות.

### קריירה צבאית
בתחילת מלחמת העצמאות האמריקאית מונה לקפטן ברגימנט השני של ניו יורק.

ב־25 באפריל 1778 מונה לעוזר אישי של הגנרל פרידריך וילהלם פון שטויבן.

שליטתו בצרפתית היא שהביאה אותו לתשומת לבו של פון שטויבן. מאחר שהאנגלית של שטויבן הייתה מוגבלת, התקשה לעיתים לאמן את החיילים במחנה ואלי פורג'. באחת ההזדמנויות הציע ווקר לעזור לו בצרפתית שוטפת. שטויבן התלהב ואמר כי "גם אם הייתי רואה מלאך מן השמים לא הייתי שמח יותר". בתוך שבועות מונה ווקר לתפקידו החדש.

ווקר ניהל את התכתובות של שטויבן וסייע בתרגום דבריו: שטויבן הכתיב בצרפתית וווקר כתב באנגלית. רוב הטיוטות של הרפורמות והתוכניות של שטויבן לצבא הקונטיננטלי נכתבו בכתב ידו של ווקר. הוא גם שימש מתורגמן בביקורות הצבאיות של שטויבן. בנוסף סייע לו בכתיבת "הספר הכחול" (Blue Book) של ההדרכה הצבאית.

בסוף המלחמה מונה לעוזר אישי של ג'ורג' וושינגטון. ב־23 בדצמבר 1783 ליווה את וושינגטון כאשר התפטר מתפקידו כמפקד העליון של הצבא. וושינגטון אף ציין אותו במכתב כהמלצה לתפקידים צבאיים וכינה אותו "אחד הקצינים הנבונים והפעילים ביותר בצבא האמריקאי לשעבר".

### קריירה אזרחית ופוליטית
בשנת 1789 היה ווקר קצין מכס ימי בניו יורק. בין השנים 1791–1798 שירת כקפטן וכקצין מכס בנמל ניו יורק.

בהמשך עבד כמזכיר הראשון של מושל ניו יורק וכסוכן בורסה. בשנת 1797 עבר לפורט סקיילר (כיום יוטיקה), שם שימש כסוכן של אחוזת הקרקעות הגדולה של רוזן באת'.

ווקר נבחר מטעם המפלגה הפדרליסטית לקונגרס השביעי וכיהן בבית הנבחרים של ארצות הברית מ־4 במרץ 1801 עד 3 במרץ 1803. לאחר כהונתו סירב להתמודד לבחירה מחדש בשנת 1802.

### חיים אישיים
יחד עם קצין נוסף, ויליאם נורת', אומץ ווקר באופן רשמי על ידי פון שטויבן ונקבע כיורשו. חלק מההיסטוריונים סבורים כי הקשרים הרגשיים החזקים ביניהם היו גם רומנטיים, אך אין לכך הוכחה חד־משמעית.

לאחר המלחמה נשאר ווקר בקשר קרוב עם שטויבן. שטויבן אף התגורר תקופה עם ווקר ואשתו במנהטן, וווקר נהג לבקר אותו כמעט מדי שנה ולעזור בניהול עסקיו יחד עם נורת'.

### משפחתו
ווקר נישא ב־30 באוגוסט 1784 לאישה קווייקרית בשם מרי רובינסון. הם גידלו את בתו הביולוגית של ווקר, אליזה, ואת מרי – אחייניתה של אשתו.

אליזה הייתה קשורה לחברה הצרפתית ואירחה מבקרים צרפתים בניו יורק, כגון הגנרל מורו. נישואיה הראשונים היו למרקיז דה וילהו, אך הם התגרשו עד 1812. בשנת 1823 נישאה לקולונל הצרפתי מישל קומב, קצין ותומך נפוליאון. לאחר עלייתו לשלטון של לואי פיליפ, מלך הצרפתים חזרו בני הזוג לצרפת. קומב נהרג במצור על קונסטנטין.

ייתכן שלווקר היו ילדים נוספים שלא הוכרו רשמית.

### מותו
ווקר החזיק שני עבדים בשנת 1800 (לפי מפקד האוכלוסין האמריקאי), אך לא החזיק עבדים בשנת 1790.

הוא נפטר ביוטיקה שבניו יורק, ב־13 בינואר 1818. תחילה נקבר בבית העלמין הישן של הכפר ברחוב ווטר, אך בשנת 1875 הועבר לקבורה מחדש בבית העלמין פורסט היל ביוטיקה.

רחוב ווקר במנהטן נקרא על שמו.

## קישורים חיצוניים
* 
* 

קטגוריה:חברי בית הנבחרים של ארצות הברית ממדינת ניו יורק
קטגוריה:חברי בית הנבחרים של ארצות הברית מטעם המפלגה הפדרליסטית
קטגוריה:אמריקאים שנולדו ב-1753
קטגוריה:אמריקאים שנפטרו ב-1818